**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 4. jūlijā Nr. 11**

(protokols Nr. 2, 9. p.)

**Par Iepirkumu komisijas izveidošanu un sastāva apstiprināšanu**

Atbilstoši “Publisko iepirkumu likuma” 24. panta otrajai daļai, iepirkuma komisiju izveido katram iepirkumam atsevišķi vai uz noteiktu laikposmu. Ar Madonas novada pašvaldības domes 27.10.2022. lēmumu Nr. 704 “Par grozījumiem Madonas novada pašvaldības domes 26.08.2021. lēmumā Nr. 168 “Par Pašvaldības iepirkumu komisijas izveidošanu un sastāva apstiprināšanu”” (protokols Nr. 24, 17. p.), noteikts, ka Pašvaldības iepirkumu komisija uzsāk darbību 2021. gada 30. augustā un darbojas līdz jaunievēlētā pašvaldības dome pieņem lēmumu par Iepirkumu komisijas izveidošanu un tās darbības perioda noteikšanu.

Saskaņā ar Publisko iepirkumu likuma 24. panta pirmo daļu, lai pārliecinātos par iepirkumu komisijas locekļu amata pretendentu tiesībām ieņemt šo amatu, dome ieguva informāciju publikāciju vadības sistēmā un pārliecinājās, ka pretendentiem nav atņemtas tiesības ieņemt valsts amatpersonas amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā, kā arī iepirkumu līgumu, vispārīgo vienošanos, partnerības iepirkuma līgumu vai koncesijas līgumu noslēgšanai.

 Likumā “Par interešu konflikta novēršanu valsts amatpersonu darbībā” 4. panta pirmās daļas 24. punkts nosaka, ka valsts amatpersona ir publiskā iepirkuma komisijas loceklis. Likumā “Par interešu konflikta novēršanu valsts amatpersonu darbībā” nav noteikti savienošanas ierobežojumi attiecībā uz publiskā iepirkuma komisijas locekli, līdz ar to rakstveida atļauja nav nepieciešama un amatu savienošana iespējama ievērojot vispārējos valsts amatpersonas amata savienošanas ierobežojumus. Tomēr valsts amatpersonai kā publiskā iepirkuma komisijas loceklim, kura pilda cita valsts amatpersonas amata pienākumus, ir jāizvērtē vai šāda amatu savienošana ir atbilstoša likumā “Par interešu konflikta novēršanu valsts amatpersonu darbībā” noteiktajam.

Pamatojoties uz Publisko iepirkumu likuma 24. pantu, Pašvaldību likuma 10. panta pirmās daļas 21. punktu, ņemot vērā amata pretendentu profesionālo kvalifikāciju, kompetenci, pieredzi, spēju objektīvi izvērtēt iepirkumu jomas jautājumus pašvaldībā, **atklāti balsojot: PAR – 18** (Agris Lungevičs, Aigars Šķēls, Guntis Klikučs, Sandis Kalniņš, Gunārs Ikaunieks, Valda Kļaviņa, Rūdolfs Medenis, Gatis Teilis, Aivis Mitenieks, Māris Justs, Dace Ozoliņa, Andris Dombrovskis, Jānis Erels, Artūrs Čačka, Egils Bērziņš, Zigfrīds Gora, Aivis Masaļskis, Artūrs Grandāns), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Izveidot Iepirkumu komisiju (turpmāk – Komisija) 5 (piecu) pastāvīgo locekļu sastāvā.

2. Apstiprināt Iepirkumu komisijas sastāvu:

2.1. Komisijas priekšsēdētājs – Āris Vilšķērsts, personas kods [..];

2.2. Komisijas priekšsēdētāja vietnieks – Evita Zāle, personas kods [..];

2.3. Komisijas locekļi –

 2.3.1. Uģis Fjodorovs, personas kods [..];

 2.3.2. Nauris Timofejevs, personas kods [..];

 2.3.3. Laura Finartija, personas kods [..].

3. Noteikt, ka Iepirkumu komisijas tehnisko apkalpošanu un sekretāra pienākumus veic Madonas novada Centrālās administrācijas Juridiskā un personāla nodaļa.

4. Iepirkumu komisija veic iepirkumus šādu pasūtītāju vajadzībām:

 4.1. atvasināta publiska persona Madonas novada pašvaldība;

 4.2. Madonas novada pašvaldības pastarpinātas pārvaldes iestādes;

 4.3. Madonas novada pašvaldības kapitālsabiedrības, ja kapitālsabiedrības ir izteikušas vajadzību.

5. Noteikt, ka Iepirkumu komisija uzsāk darbību 2025. gada 4. jūlijā un darbojas līdz 2029. gada 31. decembrim.

6. Uzdot Centrālās administrācijas Juridiskajai un personāla nodaļai veikt grozījumus Madonas novada pašvaldības valsts amatpersonu sarakstā Valsts ieņēmumu dienesta datu bāzē likumā “Par interešu konflikta novēršanu valsts amatpersonu darbībā” noteiktajā kārtībā.

7. Uzdot Komisijā iekļautajām personām izvērtēt un, ja nepieciešams, saskaņā ar likumā “Par interešu konflikta novēršanu valsts amatpersonu darbībā” noteikto kārtību iesniegt rakstveida lūgumu atļaujas amatu savienošanai.

8. Lēmums stājas spēkā ar tā pieņemšanas brīdi.

9. Lēmuma izpildes kontroli nodrošināt pašvaldības izpilddirektoram Uģim Fjodorovam.

 Domes priekšsēdētājs A. Lungevičs

*E. Zāle 26486811*

*L. Finartija 28080525*